建寧浦城李頻行祠
作者：周弼
朝代：宋

paragraphs: 建安梨嶽老梨木，刻作唐朝建州牧。
香爐忽動吹寒灰，浦城環翠陰風來。
嶺頭頑石盡能走，澗下奔泉皆倒回。
猿猱啼兮鬼嘯野，六玄虬兮四驪馬。
想須吟遶碧草亭，舉手高翻白雲寫。
峰爲文通名夢筆，楊公書堂曾散帙。
麗月鮮霞付與誰，煙墅有人還築室。
田父何所祈，贈爾青麰黑桑椹。
里儒何所求，贈爾黄糧布囊枕。
萬歲兮千秋，既往兮復留。
抽蘭心，拆椒口。
簸南箕，挹北斗。
不假竹枝歌，何須折楊柳。
只用秦原妙絕詞，傳入神絃薦春酒。